SRP 2020 - Det danske resume

”Resumeet skal udfærdiges på dansk og er en koncentreret og relevant sammenfatning af opgavebesvarelsens indhold. Et resume fylder typisk 10-20 linjer og indeholder som regel en præsentation af projektets problemstilling, de væsentligste resultater og konklusioner. Resumeet placeres normalt inden indholdsfortegnelsen”. Klip fra Læreplanen

Resumeet er altså en kort sammenfatning af hele besvarelsen skrevet på dansk. Formålet er at give læseren et hurtigt overblik over opgavens indhold. Resumeet medregnes i det samlede omfang.

**Resumeet:**

* fylder typisk 10-15 linjer
* indeholder en beskrivelse af opgavens formål samt resultater og konklusion
* indeholder ikke citater eller kildehenvisninger
* skal være overskueligt disponeret og indholdsmæssigt sammenhængende
* skrives i ét afsnit
* laves efter opgaven er færdigskrevet

**Resumeet falder i to hovedpunkter:**

Formål – Hvorfor?

* Hvilken problemformulering ville du undersøge eller teste (din hypotese). Det skal være klart, at du har besvaret opgaveformuleringen.
* Formuler formålet præcist og sammenhængende
* Eksempelvis: ”Formålet med denne opgave er at undersøge…”

Resultater og konklusioner – Hvad fandt du ud af?

* Hvad er resultatet af din undersøgelse? Hvad har du konkluderet?
* Eksempelvis: ”Der er påvist en signifikant overensstemmelse…”. ”Resultaterne viser at 85 % af…”. ”Det er tydeligt vist, at Raymond Carver er under indflydelse af…”.

**Sproglige tips:**

Forhold dig objektivt. Undgå det personlige pronomen ”jeg”. Skriv fx ikke ”Jeg har undersøgt forekomsten af…”, men i stedet ”Opgaven undersøger forekomsten af…”

Skriv i præsens! Varier dit sprog. Gentag ikke blot sætninger fra selve opgaven. Formuler det på en ny måde.

Et godt råd: Tænk på din læser! Det er trods alt censors førstehåndsindtryk.